Bɔ nɛ Wa Ma Plɛ Kɛ Hyɛ Nihi Nɛ A Bwɔ ɔ A Nɔ Ha | Kase\nKANE NGƐ Afrikaans Albanian Amharic Arabic Argentina Mumuihi A Gbi Armenian Aymara Azerbaijani Azerbaijani (Cyrillic) Bengali Bicol Bislama Brazil Mumuihi A Gbi Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumuihi A Gbi Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Mumuihi A Gbi Japan Mumuihi A Gbi Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumuihi A Gbi Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spania Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Ye bimɛ nɛ i suɔ! Ke wa ke wa suɔ nɔ ko ɔ, wa ko de kɛ nya kɛkɛ; wa suɔmi ɔ nɛ pee anɔkuale suɔmi nɛ jee kpo ngɛ ní peemi mi.”—1 YOH. 3:18.\nNgɛ mɛni blɔ nɔ fɔli kɛ a bimɛ nɛ a wa ma nyɛ ma dla a he kɛ ha “ligbi yayami ɔmɛ”?\nMɛni be nɛ e he maa hia kaa bimɛ nɛ a hyɛ a fɔli a nɔ wawɛɛ?\nMɛni nɔ́ pɔtɛɛ o ma nyɛ maa pee kɛ ye bua nɔ ko nɛ ngɛ e fɔlɔ nɛ e bwɔ nɔ hyɛe?\n1, 2. (a) Mɛni haomihi wekuhi fuu kɛ ngɛ kpee, nɛ mɛni sanehi nihi ma nyɛ ma bi a he? (b) Mɛni blɔ nɔ fɔli kɛ a bimɛ ma nyɛ maa gu kɛ dla a he kɛ ha tsakemihi nɛ maa ba a?\nE NGƐ dɔmi wawɛɛ kaa o maa na kaa o fɔli nɛ be ko nɛ be ɔ, a ngɛ kpakpataa, nɛ a yaa nɛ a baa a, mwɔnɛ ɔ lɛɛ a nyɛ we nɛ a pee nɔ́ ko hu. Eko ɔ, o Papaa aloo o Yayo nɔ si nɛ e gbongu ku, aloo e je kpo nɛ e li e we mi blɔ hu, aloo hiɔ ngua ko fia lɛ. E yee ha nihi nɛ a bwɔ ɔ kaa a maa kplɛɛ si himi mi nɛ a ya je ɔ nɔ, titli ɔ, ke a nyɛ we nɛ a pee níhi ngɛ mɛ nitsɛmɛ a dɛhe hu. (Hiob 14:1) Mɛni wa ma nyɛ maa pee kɛ ye bua mɛ? Kɛ wa ma plɛ kɛ hyɛ a nɔ ha kɛɛ?\n2 Womi ko nɛ a ngma kɛ kɔ bɔ nɛ e sa kaa a hyɛ nihi nɛ a bwɔ ɔ a nɔ ha a de ke: “E ngɛ mi kaa nɔ ko sume nɛ e bwɔ nɛ e kɛ haomihi nɛ kpe mohu lɛɛ, se wekuhi nɛ a dlaa a he kɛ fɔɔ si ɔ, nyɛɔ mwɔɔ a yi mi kpɔ ngɛ blɔ kpakpa nɔ ke a kɛ si himihi kaa jã kpe.” E sa nɛ waa le kaa nɔ ko be nyɛe maa tu bwɔmi kɛ e mi haomihi a nya fo. Enɛ ɔ he je nɛ e he hia kaa weku mi bimɛ nɛ dla a he kɛ to ɔ nɛ. Nyɛ ha nɛ wa susu blɔhi a nɔ nɛ wekuhi maa gu kɛ pee kake kɛ dla a he konɛ a nyɛ nɛ a da haomi nɛ ɔmɛ a nya a he nɛ waa hyɛ.\nMO DLA O HE KƐ TO “LIGBI YAYAMI ƆMƐ”\n3. Mɛni e sa kaa weku mi bimɛ nɛ a pee ke a fɔli nyɛ we nɛ a pee nɔ́ ko nɔ́ ko hu? (Moo hyɛ foni nɛ ngɛ ni kasemi ɔ sisije ɔ.)\n3 Be suɔ nɛ nihi nɛ a bwɔ ɔ nyɛ we nɛ a pee nɔ́ ko nɔ́ ko hu, nɛ e ma bi nɛ a ye bua mɛ. (Kane Fiɛlɔ 12:1-7.) Ke nihi nɛ a bwɔ ɔ nyɛ we nɛ a pee nɔ́ ko hu ɔ, e sa nɛ a kɛ a bimɛ nɛ a wa a nɛ susu blɔhi a nɔ nɛ a bimɛ ɔmɛ ma nyɛ maa gu kɛ hyɛ mɛ ɔ he. Behi fuu ɔ, nile ngɛ mi kaa weku ɔ maa kpe konɛ a pee kake kɛ susu yemi kɛ buami nɛ e sa kaa a kɛ ha, kɛ blɔ nɔ nɛ a maa gu kɛ pee jã a he. Ke a ngɛ kpe nɛ ɔ pee ɔ, e sa nɛ nɔ tsuaa nɔ ko nɛ je e tsui mi nɛ e tu munyu, titli ɔ, fɔli ɔmɛ. Eko ɔ, a ma nyɛ ma susu he konɛ a hyɛ kaa a ma nyɛ maa ye bua fɔli ɔmɛ ngɛ a fɔli ɔmɛ nitsɛmɛ a we mi lo. * Aloo eko ɔ, a ma nyɛ ma susu nɔ́ nɛ weku mi bimɛ ɔmɛ a ti nɔ tsuaa nɔ maa pee kɛ ye bua mɛ ɔ he. (Abɛ 24:6) Kaa nɔ hyɛmi nɔ́ ɔ, a ti ni komɛ maa suɔ kaa a ma tsu a fɔli ɔmɛ a daa ligbi hiami níhi a he ní ha mɛ, nɛ a ti ni komɛ hu maa suɔ kaa a maa wo hiɔ nguahi nɛ a fɔli ɔmɛ bɔɔ ɔ. E sa nɛ mɛ tsuo a kadi kaa a ti nɔ tsuaa nɔ ngɛ ní tsumi ko nɛ e sa kaa e tsu. Se eko ɔ, kɛ yaa kɛ yaa a, a ma nyɛ maa hi ní tsumi ɔmɛ tsakee.\n4. Jije weku mi bimɛ ma nyɛ ma ná yemi kɛ buami kɛ je?\n4 Ke o bɔni o fɔlɔ ko nɔ hyɛmi ɔ, moo bɔ mɔde nɛ o le hiɔ nɛ ngɛ lɛ haoe ɔ. Ke hiɔ nɛ e nu lɛ ɔ mi maa wa pee se ɔ, e sa nɛ o le bɔ nɛ níhi ma tsake ha hwɔɔ se. (Abɛ 1:5) E sa nɛ o ya na amlaalo ní tsumi hehi nɛ a hyɛɛ nihi nɛ a bwɔ ɔ a nɔ ɔ. Mo bi mɛ keji yemi kɛ buami ko ngɛ nɛ o fɔli ɔmɛ a nine maa su nɔ, aloo yemi kɛ buami nɛ ma ha nɛ a nɔ hyɛmi be yee ha mo. Ke o ngɛ haomi nɛ ɔmɛ a he susue ɔ, eko ɔ, lɔ ɔ ma puɛ o bua jɔmi, o he mi maa po, nɛ o maa pee basaa. E sa nɛ o kɛ o huɛ ko nɛ o heɔ lɛ yeɔ nɛ susu sane ɔ he. Nɔ́ nɛ pe kulaa a, e sa nɛ o sɔle kɛ ha Yehowa. E maa ye bua mo konɛ o nyɛ nɛ o da haomi ɔ nya.—La 55:22; Abɛ 24:10; Filip. 4:6, 7.\n5. Mɛni he je nɛ nile ngɛ mi kaa wa maa le ní komɛ a mi kɛ fɔ si ɔ?\n5 E maa hi wawɛɛ kaa nihi nɛ a bwɔ ɔ kɛ a weku mi bimɛ ɔmɛ maa le ní komɛ a mi kɛ sɛ hlami. Kaa nɔ hyɛmi nɔ́ ɔ, jije nɔ nɛ e bwɔ ɔ maa hi? Anɛ e sa kaa e hia kɛ ya je e binyumu aloo e biyo ko ngɔ lo? Anɛ e ma bi nɛ e ya hi he kpa ko kulaa lo? Ke weku mi bimɛ sɛ hlami nɛ a susu ní nɛ ɔmɛ a he ɔ, lɔ ɔ ma ha nɛ a ma dla a he kɛ to “haomi kɛ aywilɛho” nɛ maa ba pee se ɔ. (La 90:10) Wekuhi fuu tui blɔ nya kaa kikɛ, enɛ ɔ he ɔ, ke haomi ko ba tlukaa a, kɛkɛ a li bɔ nɛ a maa pee ha. Ní lelɔ ko de ke: “Pi be nɛ haomi ko ba loko e sa nɛ waa mwɔ wa yi mi kpɔ ngɛ níhi a he.” Ke e ba jã a, lɔ ɔ ngɔɔ nya sami kɛ baa weku mi bimɛ ɔmɛ a kpɛti. Se ke wa to blɔ nya kɛ fɔ si ɔ, lɔ ɔ ma ha nɛ ke haomi ko ba a, e be yee ha wɔ kaa wa maa pee tsakemihi.—Abɛ 20:18.\nWeku ɔ ma nyɛ maa kpe kɛ susu yemi kɛ buami nɛ a kɛ ma nyɛ ma ha a he (Hyɛ kuku 6-8)\n6. Mɛni he je nɛ se nami ngɛ he kaa fɔli kɛ a bimɛ ma susu he nɛ ke a bwɔ nɛ a maa hi ɔ he ɔ?\n6 Eko ɔ, e maa ye ha mo kaa o ma de o fɔli kaa hwɔɔ se ko ke a bwɔ ɔ, o ma ha nɛ a ya hi he kpa. Se nihi fuu tsɔɔ kaa jã nɛ a pee ɔ ye bua mɛ pee se. Mɛni he je? Ejakaa ke a ngɛ nɔ́ ko kaa jã a he susue ɔ, nihi nyɛɔ jeɔ a gbi kpo faa ngɛ bua jɔmi mi. A yɔse kaa suɔmi kɛ mi mi jɔmi mi nɛ a jeɔ kɛ susuɔ níhi a he kɛ sɛɛ hlami ɔ, ha nɛ e he wɛ kaa a maa mwɔ a yi mi kpɔ ngɛ níhi a he. Ke fɔli nɛ a bwɔ ɔ po suɔ kaa a maa hi mɛ nitsɛmɛ a we mi kɛ ya si benɛ a ma nyɛ ɔ, se nami ngɛ he kaa a kɛ a bimɛ ɔmɛ ma susu blɔ nɛ e sa kaa a gu nɔ kɛ hyɛ mɛ ɔ he.\n7, 8. Mɛni ji ní komɛ nɛ fɔli kɛ a bimɛ ma nyɛ ma susu he, nɛ mɛni he je?\n7 Fɔli, ke nyɛ ngɛ níhi kaa jã a he susue ɔ, nyɛ de nyɛ bimɛ ɔmɛ níhi nɛ nyɛ suɔ kɛ sika abɔ nɛ nyɛ ngɛ. Lɔ ɔ maa ye bua mɛ konɛ a le níhi nɛ he hia kaa a pee ha nyɛ ke nyɛ nitsɛmɛ nyɛ be nyɛe maa pee hu. Eko ɔ, a maa pee níhi nɛ nyɛ suɔ kɛ ha nyɛ konɛ nyɛ nyɛ nɛ nyɛɛ hi nyɛ dɛhe kɛ ya si benɛ nyɛ ma nyɛ. (Efe. 6:2-4) Kaa nɔ hyɛmi nɔ́ ɔ, anɛ nyɛ ngɛ blɔ hyɛe kaa nyɛ bimɛ ɔmɛ a kpɛti nɔ kake nɛ ngɔ nyɛ kɛ ya hi e ngɔ lo, aloo nyɛ ngɛ nɔ́ kpa ko blɔ hyɛe? E sa nɛ nyɛɛ le kaa e slo nɔ tsuaa nɔ juɛmi ngɛ sanehi a he, enɛ ɔ he ɔ, e maa kɛ bɔɔ loko nyɛɛ kɛ nyɛ bimɛ ɔmɛ nyɛ juɛmi ma kɔ.\n8 Ke wa susu níhi a he nɛ wa to níhi a he blɔ nya saminya a, wa ma nyɛ maa yu wa he ngɛ haomihi fuu a he. (Abɛ 15:22) O kɛ o bimɛ ɔmɛ nɛ susu hiɔ tsami blɔ nɔ tomi nɛ o kplɛɛ nɔ, kɛ ní kpahi nɛ o suɔ kaa a pee ha mo ɔ a he. O kɛ mɛ ma nyɛ ma susu womi nɛ Yehowa Odasefohi pee nɛ tsɔɔ hiɔ tsami blɔ nɔ tomi nɛ nɔ ko ma nyɛ maa kplɛɛ nɔ ɔ he. A tsɛɛ womi nɛ ɔ ke, “Durable Power of Attorney.” (DPA) Nɔ tsuaa nɔ ngɛ he blɔ kaa e maa kplɛɛ hiɔ tsami blɔ nɔ tomi ko nɔ aloo e be nɔ kplɛɛe. Nɔ́ nɛ o maa ngma ngɛ DPA womi ɔ nɔ ɔ maa tsɔɔ hiɔ tsami blɔ nɔ tomi nɛ o suɔ. E sa nɛ o ná ni komɛ nɛ o he mɛ ye konɛ ke o be nyɛe maa tu munyu ɔ, a nyɛ nɛ a tsɔɔ dɔkitahi hiɔ tsami blɔ nɔ tomi nɛ o bua jɔ he. E sa nɛ o ha jamɛ a ni ɔmɛ DPA womi ɔ nɛ o ngma nɔ ní ɔ eko. Ni komɛ ngɔɔ DPA womi ɔ kɛ piɛɛɔ womihi nɛ a he hia mɛ kaa insiɔlansi he womihi, banki womihi, kɛ womi kpahi a he.\nBLƆ NƆ NƐ O MAA GU KƐ DA TSAKEMIHI A NYA\n9, 10. Mɛni be nɛ e he ma nyɛ maa hia kaa bimɛ nɛ a ye bua a fɔli wawɛɛ?\n9 Behi fuu ɔ, bimɛ ɔmɛ haa nɛ a fɔli nɛ a bwɔ ɔ hiɔ mɛ nitsɛmɛ a dɛhe kɛ ya siɔ benɛ a ma nyɛ, nɛ fɔli ɔmɛ hu kplɛɛɔ nɔ jã. Eko ɔ, mɛ nitsɛmɛ a ma nyɛ maa hoo ní, loo a fɔ a níhi a he, loo a nu tsopa, loo a tu munyu saminya ngɛ a dɛhe. Enɛ ɔ he ɔ, a deɔ a bimɛ ɔmɛ kaa a ko gba a he nya tsɔ ngɛ a he. Se kɛ yaa kɛ yaa a, ke fɔli ɔmɛ a hɛ bɔni níhi a nɔ jemi, aloo a nyɛ we nɛ a je kpo, aloo a nyɛ we nɛ a ya ye jua hu ɔ, eko ɔ, e he maa hia nɛ a bimɛ ɔmɛ nɛ a ye bua mɛ.\n10 Eko ɔ, fɔli nɛ a bwɔ ɔ maa hao, nɛ a maa pee basaa. Eko ɔ, a tue be nɔ́ nue kpakpa ko hu, nɛ a hɛngmɛ be nɔ hyɛe kpakpa ko hu. A hɛ hu ma bɔni níhi a nɔ jemi. Ke haomi nɛ ɔmɛ eko je e he kpo ɔ, e sa nɛ bimɛ ɔmɛ nɛ a hla yemi kɛ buami se blɔ kɛ je dɔkitahi a ngɔ. Bimɛ ɔmɛ ma nyɛ maa ngɔ mɛ kɛ ya hiɔ tsami he. E ngɛ he nɛ níhi maa su nɛ eko ɔ, e ma bi nɛ bimɛ ɔmɛ nɛ a pee nɔ́ tsuaa nɔ́ nɛ be ko nɛ be ɔ, fɔli ɔmɛ peeɔ ngɛ a dɛhe ɔ kɛ ha mɛ. Bɔ nɛ pee nɛ fɔli ɔmɛ nɛ a ná yemi kɛ buami kpakpa a, e ma bi nɛ eko ɔ, bimɛ ɔmɛ nɛ a da a nane mi kɛ tu munyu, aloo kɛ ngma ní, aloo a pɛtɛ a he kɛ ya he tsuaa he nɛ a suɔ kaa a maa ya.—Abɛ 3:27.\n11. Mɛni bimɛ ma nyɛ maa pee konɛ e ko ye ha a fɔli kaa a maa kplɛɛ tsakemihi nɛ ba a nɔ?\n11 Ke o na kaa hiɔ nɛ ngɛ o fɔli ɔmɛ haoe ɔ he nɔ́ ko be hie peemi ɔ, o ma nyɛ maa pee tsakemihi ngɛ bɔ nɛ o plɛɔ kɛ hyɛɛ a nɔ ha a mi, aloo o maa pee tsakemi ngɛ we ɔ mi ha mɛ. Ke haomi nɛ a kɛ ngɛ kpee ɔ mi wɛ tsɔ ɔ, e be yee ha mɛ kaa a maa pee tsakemihi. Ke o kɛ o fɔli ɔmɛ nyɛ kpɛti kɛ ɔ, e maa hi kaa o ma ha nɛ Odasefo no ko aloo kpɔ ɔ mi nɔ ko nɛ pɔ mɛ slaami, konɛ e ha nɛ o le bɔ nɛ a ngɛ ha. Anɛ nɔ́ kɛkɛ nɛ o fɔli ɔmɛ hia ji nɔ ko nɛ maa hoo ní ha mɛ nɛ e ma fɔ a níhi a he ha mɛ lo? Anɛ ke a pee tsakemi nyafinyafi komɛ ngɛ we ɔ mi ha mɛ ɔ, e maa pee gbɔjɔɔ ha mɛ kaa a maa du loo a pee ní kpahi nɛ a be plaae lo? Eko ɔ, nɔ́ kɛkɛ nɛ nihi nɛ a bwɔ ɔ hia ji, nɛ a ma ná nɔ ko nɛ ma dla we mi ha mɛ. Se ke mɛ pɛ a be nyɛe maa hi si ɔ, e sa nɛ a na nɔ ko nɛ e hi a he daa. Ngɛ bɔ nɛ si himi ɔ ma ji ha tsuo se ɔ, e sa nɛ o bi keji yemi kɛ buami blɔ nya tomi ko ngɛ nɛ a kɛ haa nihi nɛ a bwɔ ɔ ngɛ nyɛ ma a mi. *—Kane Abɛ 21:5.\nBƆ NƐ NI KOMƐ TSU HAOMI Ɔ HE NÍ HA\n12, 13. Mɛni bi komɛ nɛ a wa nɛ a kɛ a fɔli a kpɛti kɛ ɔ pee kɛ ye bua a fɔli nɛ a bwɔ ɔ?\n12 Akɛnɛ bimɛ suɔ a fɔli he je ɔ, a suɔ nɛ a fɔli ɔmɛ nɛ a ná si himi kpakpa. Ke a ná le kaa a fɔli ɔmɛ ngɛ slɔkee ɔ, a tue mi jɔɔ mɛ. Se blɔ nya ní tsumi kpahi a he je ɔ, bimɛ komɛ be a fɔli a kasa nya. Ke e ba jã a, bimɛ ɔmɛ ekomɛ toɔ blɔ nya nɛ a ya slaa a fɔli ɔmɛ konɛ a kɛ tsu a hiami níhi kɛ ní kpahi nɛ fɔli ɔmɛ nyɛ we nɛ a tsu hu ɔ kɛ ha mɛ. Ke bimɛ ɔmɛ tsɛɔ a fɔli ɔmɛ kpamkpam ngɛ tɛlifoo nɔ, aloo a ngmaa sɛ womi kɛ maneɔ mɛ ɔ, lɔ ɔ ma ha nɛ fɔli ɔmɛ ma ná nɔ mi mami kaa a bimɛ ɔmɛ suɔ mɛ.—Abɛ 23:24, 25.\n13 Ngɛ bɔ nɛ si fɔfɔɛ ɔ ma ji ha tsuo se ɔ, e sa nɛ o le níhi nɛ o fɔli ɔmɛ maa hia daa ligbi. Ke o fɔli ɔmɛ ji Yehowa Odasefohi, nɛ o be a kasa mi ɔ, o kɛ asafo mi nikɔtɔmahi nɛ a ngɛ asafo nɛ a ngɛ mi ɔ ma nyɛ maa sɛɛ ní konɛ o hyɛ nɔ́ nɛ a ma nyɛ maa pee kɛ ye bua nyɛ. Moo bɔ mɔde nɛ o sɔle ngɛ sane ɔ he hulɔ. (Kane Abɛ 11:14.) Ke pi Yehowa Odasefohi ji mɛ po ɔ, e sa nɛ o “bu o tsɛ kɛ o nyɛ.” (2 Mose 20:12; Abɛ 23:22) Ngɛ anɔkuale mi ɔ, e slo bɔ nɛ weku tsuaa weku maa mwɔ e yi mi kpɔ ngɛ sane nɛ ɔ he ha. Ni komɛ toɔ blɔ nya nɛ a fɔli nɛ a bwɔ ɔ ba hii a ngɔ aloo a hii he ko nɛ kɛ he nɛ a ngɛ ɔ kɛ we. Se pi be tsuaa be nɛ e hii peemi jã. Fɔli komɛ sume kaa a kɛ a bimɛ maa hi he kake. A suɔ nɛ a hi a dɛhe, a sume nɛ a pee tlomi ngɛ a bimɛ a kuɛ nɔ. A ti ni komɛ ngɛ nɛ a ngɛ sika, nɛ a suɔ kaa a maa hyɛ a he.—Fiɛlɔ 7:12.\n14. Mɛni haomi ma nyɛ maa ba ke a tsɛ̃ fɔlɔ ko nɔ hyɛmi kɛ fɔ nɔ kake pɛ nɔ?\n14 Ngɛ wekuhi fuu a mi ɔ, a tsɛ̃ɛ fɔli ɔmɛ a nɔ hyɛmi ɔ kɛ fɔɔ bi kake pɛ nɔ. Se e sa nɛ bimɛ ɔmɛ tsuo nɛ a bla kɛ hyɛ a fɔli ɔmɛ a nɔ. Nɔ kake pɛ be nyɛe maa hi fɔli ɔmɛ a he daa. Ke nɔ nɛ ngɛ fɔli ɔmɛ a nɔ hyɛe ɔ si himi tsake ɔ, weku ɔ ma nyɛ ma susu blɔ nya nɛ a to ɔ he ekohu. Anɛ tlomi ɔ tsuo ya fɔɔ si ngɛ weku ɔ mi no kake pɛ e kuɛ nɔ lo? Anɛ bimɛ kpa amɛ nɛ piɛ ɔ hu ma nyɛ maa ye bua lo? Anɛ a kɛ nɔ ɔ ma nyɛ maa hi tsakee lo?\n15. Mɛni ma nyɛ maa ye bua nɔ ko nɛ ngɛ e fɔli nɛ a bwɔ a nɔ hyɛe ɔ konɛ pɔ nɛ ko tɔ e he?\n15 Ke fɔlɔ ko nɛ e bwɔ hia yemi kɛ buami be tsuaa be ɔ, lɔ ɔ ma nyɛ ma ha nɛ pɔ maa tɔ nɔ nɛ ngɛ e nɔ hyɛe ɔ he. (Fiɛlɔ 4:6) Bimɛ nɛ a ngɛ suɔmi ha a fɔli bɔɔ mɔde wawɛɛ kaa a maa ye bua mɛ. Se ke kpamisaa nɛ ɔ, fɔli ɔmɛ ngɛ yemi kɛ buami bie ngɛ a dɛ ɔ, lɔ ɔ ma nyɛ ma ha nɛ a hao. E sa nɛ nihi nɛ a ngɛ a fɔli a nɔ hyɛe nɛ́ a kɛ si himi kaa kikɛ ngɛ kpee ɔ, nɛ bi yemi kɛ buami. Enɛ ɔ ma ha nɛ a ma nyɛ maa hyɛ a fɔli ɔmɛ a nɔ daa nɛ e he be hiae kaa a ngɔ mɛ kɛ ya he nɛ a hyɛɛ nihi nɛ a bwɔ ngɛ ɔ.\n16, 17. Eko ɔ, ke bimɛ ngɛ a fɔli nɛ a bwɔ ɔ a nɔ hyɛe ɔ, kɛ a maa nu he ha kɛɛ, nɛ mɛni blɔ nɔ a maa gu kɛ da nya? (Hyɛ daka nɛ e yi ji, “E Kɛ Bua Jɔmi Hyɛ E Fɔli A Nɔ.”)\n16 E ngɛ dɔmi wawɛɛ kaa o maa na o fɔli nɛ o suɔ mɛ ɔ, nɛ a bwɔ nɛ a ngɛ nɔ́ nae. Be komɛ ngɛ nɛ nihi nɛ a hyɛɛ a fɔli a nɔ ɔ haoɔ, a peeɔ yeyeeye, níhi gbaa a nya, nɛ a mi mi fuɔ. Be komɛ hu ngɛ nɛ fɔli nɛ a bwɔ ɔ tuɔ munyu komɛ nɛ dɔɔ mɛ. Ke e ba jã a, o mi mi ko fu mla. Juɛmi he ní lelɔ ko de ke: “Blɔ nɛ hi pe kulaa nɛ o ma nyɛ maa gu nɔ kɛ da níhi nɛ peeɔ nɔ abofu ɔ nya ji, nɛ o maa kplɛɛ nɔ kaa e he nɔ́ ko be hie peemi. Ko ha nɛ e hao mo, nɛ ko pia o he hulɔ.” O kɛ o huno aloo o yo, aloo weku ɔ mi no ko, aloo o huɛ ko nɛ o he lɛ ye nɛ susu he. Lɔ ɔ ma ha nɛ o ma nyɛ maa to o tsui si ngɛ si himi kaa jã a mi.\n17 Be ko ma nyɛ maa ba nɛ weku mi bimɛ be nyɛe ma tsu a fɔli nɛ a bwɔ ɔ a hiami níhi tsuo a he ní kɛ ha mɛ hu. Ke e ba jã a, ngɛ ma komɛ a nɔ ɔ, e ma bi nɛ a kɛ mɛ nɛ ya he nɛ a hyɛɛ nihi nɛ bwɔ ngɛ ɔ. Lɔ ɔ ji kaa daa ligbi ɔ, nyɛmiyo Kristofo no ko ya slaa e yayo ngɛ he nɛ a hyɛɛ nihi nɛ a bwɔ ngɛ ɔ. E de ke: “Wa nyɛ we nɛ waa hyɛ wa yayo nɔ nyɔ kɛ pia hu. E he wa ha wɔ kaa waa kɛ lɛ ho he nɛ a hyɛɛ nihi nɛ a bwɔ a nɔ ngɛ ɔ ya. E dɔ wɔ wawɛɛ nitsɛ. Se jã nɛ wa pee ɔ, ye bua lɛ wawɛɛ nitsɛ. E bua hu jɔ he kɛ ya si benɛ e gbo.”\n18. Mɛni nɔ mi mami nihi nɛ a hyɛɛ a fɔli a nɔ ɔ ma nyɛ ma ná?\n18 Ke o fɔli bwɔ kotokoto nɛ o ngɛ a nɔ hyɛe ɔ, e yee wawɛɛ nitsɛ. A tsɔɔ we blɔ pɔtɛɛ nɛ nɔ ko nɛ gu nɔ kɛ hyɛ e fɔlɔ nɛ e bwɔ ɔ nɔ. Se ke nyɛɛ kɛ nile to níhi a he blɔ nya, nɛ nyɛ peeɔ kake kɛ susuɔ níhi a he saminya, nɛ nyɛ sɔleɔ ɔ, nyɛ ma nyɛ maa hyɛ nyɛ fɔli nɛ a bwɔ ɔ a nɔ. Ke nyɛ pee jã a, nyɛ tsui maa nɔ nyɛ mi, nɛ nyɛ maa na kaa nyɛ fɔli ɔmɛ a bua jɔ yemi kɛ buami nɛ nyɛɛ kɛ ngɛ mɛ hae ɔ he. (Kane 1 Korinto Bi 13:4-8.) Nɔ́ nɛ he hia pe kulaa ji, Yehowa maa jɔɔ mo nɛ o tue mi maa jɔ mo kaa o wo o fɔli a hɛ mi nyami.—Filip. 4:7.\n^ kk. 3 Bimɛ ma nyɛ maa da bɔ nɛ nihi nɛ a ngɛ a kpɔ ɔ mi ɔ peeɔ kɛ hyɛɛ a fɔli nɛ a bwɔ ɔ a nɔ ha a nɔ kɛ hyɛ mɛ hu a fɔli. Ngɛ ma komɛ a nɔ ɔ, bimɛ kɛ a fɔli hii we kake mi, aloo a ya slaa a fɔli ɔmɛ kpamkpam.\n^ kk. 11 Ke o fɔli ɔmɛ ngɛ mɛ nitsɛmɛ a we mi ɔ, moo bɔ mɔde nɛ o ngɔ a tsu nya safe ɔ eko kɛ ha nɔ nɛ hyɛɛ a nɔ ɔ, konɛ ke nɔ́ ko ɔ, e nyɛ nɛ e ya ye bua mɛ.\nE KƐ BUA JƆMI HYƐ E FƆLI A NƆ\nNyɛmiyo ko kɛ e fɔli a kpɛti kɛ. Ke e yaa slaa mɛ ɔ, e hii lɔle mi ngmlɛfia eywiɛ loko e ya suu he nɛ a ngɛ ɔ. E kɛ e nyɛmimɛ etɛ yeɔ bua kɛ hyɛɛ a fɔli nɛ a bwɔ ɔ a nɔ. A fɔli ɔmɛ a kpɛti nɔ kake ná juɛmi mi hiɔ ko nɛ a tsɛɛ ke Alzheimer a. Nyɛmiyo ɔ tsɔɔ kaa munyu nɛ nyɛɛ se nɛ ɔ nɛ Yesu tu ɔ ta e tsui he. Yesu de ke: “Nyɛ ko hao nyɛ he ha hwɔɔ; ejakaa hwɔɔ hu ma kɛ lɛ nitsɛ e haomihi babauu. Haomihi nɛ baa ha daa ligbi ɔ, e hia we kaa waa ngɔ ekpa ko kɛ piɛ ligbi ko nɔ́ he hu.” Nyɛmiyo ɔ de ke: “Nɔ́ ko be nɛ wa ma nyɛ maa pee konɛ hiɔ ɔ nɛ jɔ. Oti nɛ waa kɛ ma wa hɛ mi ji kaa wa ma ha nɛ Papaa kɛ Yayo nɛ a ná bua jɔmi bɔ nɛ sa. A pee níhi babauu ha wɔ, nɛ ye bua jɔ kaa amlɔ nɛ ɔ, i nyɛ ngɛ mɛ hyɛe.” Ngɛ anɔkuale mi ɔ, Yehowa bua jɔ su kpakpa nɛ ɔ he.—Mat. 6:34; La 68:19.